स्वच्छ भारत अभियान की खुली पोल
साड़म| सरकारका स्वच्छ भारत अभियान साड़म के कई जगहों पर विफल होता दिखाई पड़ रहा है। साड़म बाजार के नजदीक मुख्य सड़क पर गंदगी का अंबार है। स्थानीय लोग इस सड़क के पास से गुजरते हुए अपनी नाक बंद कर लेते हैं। यहां के जनप्रतिनिधि कई बार इस सड़क से गुजरते हैं, परंतु किसी का ध्यान इस ओर आज तक नहीं है। विदित हो कि भाजपा नेता देवनारायण प्रजापति एवं बोकारो के पूर्व विधायक स्व इजराइल अंसारी ने अपने स्तर से इस गंदगी को कई बार साफ करवाया था, परंतु विगत कई वर्षों से इसकी सफाई नहीं हो पाई है। यहां के निवासी संतोष प्रसाद, अमर स्वर्णकार, यशवंत प्रसाद आदि लोगों का कहा कि बरसात के दिनों में गंदगी बहकर सड़क पर जाती है। इससे लोगों को सड़क पर चलने में परेशानी होती है। यहां के लोगों ने कई बार कूड़ादान बनवाने की मांग संबंधित विभाग से की है, परंतु सिर्फ आश्वासन ही मिला है।
hin_Deva hin_Deva